b'\n_START_ARTICLE_\nSMVdanmark\n_START_PARAGRAPH_\nSMVdanmark (indtil 25. oktober 2017 H\xc3\xa5ndv\xc3\xa6rksr\xc3\xa5det) er en dansk erhvervsorganisation for sm\xc3\xa5 og mellemstore virksomheder indenfor bl.a. industri, byggeri og service. Organisationen arbejder for at forbedre vilk\xc3\xa5rene for at drive virksomhed i Danmark, blandt andet med hensyn til konkurrenceevne. Navneskiftet fra det traditionsrige navn H\xc3\xa5ndv\xc3\xa6rksr\xc3\xa5det til SMVdanmark skete som led i en strategi for at favne bredere end de traditionelle h\xc3\xa5ndv\xc3\xa6rksfag._NEWLINE_Haandv\xc3\xa6rksraadet blev grundlagt i 1940 og blev fusioneret med F\xc3\xa6llesrepr\xc3\xa6sentationen for dansk Industri og Haandv\xc3\xa6rk (hvis oprindelse g\xc3\xa5r tilbage til 1879) i 1950. I dag har SMVdanmark 20.000 medlemsvirksomheder, hvoraf de fleste er medlemmer af r\xc3\xa5det gennem 30 faglige organisationer og 65 tv\xc3\xa6rfaglige organisationer._NEWLINE_SMVdanmarks formand er civilingeni\xc3\xb8r Niels Techen, og organisationens administrerende direkt\xc3\xb8r er Ane Buch.'